钦定古今图书集成/明伦汇编/人事典/第079卷 > 《感知己赋》梁·陆倕
## 钦定古今图书集成/明伦汇编/人事典/第079卷 > 《感知己赋》梁·陆倕

夜申旦而不寐，独匡坐而怨咨。命仆夫而夙驾，指南
馆而为期。学穷书府，文究《辞林》。既耳闻而存口，又目见而登心。似临淄之借书，类东武之飞翰。轸工迟于
长卿，逾巧速于王粲。固乃度平子而越孟坚，何论孔
璋而与公干？或欲涉其涯涘，求其界畔，则浩浩
彪彪涆涆，譬长铗于。“中，若龙渊与蜀汉。济济冠盖，
祁祁儁逸。有窃风以味道，咸交臂而屈膝。或望路以
窥门，空升堂而入室。彼春兰及秋菊，尚芜绝于众芳，
矧重仁与袭义，信辽辽兮未央，言追忆而不逮，辞欲
尽而复忘。窃仰高而希骥，忽脂车而秣马。既一顾之
我隆，亦东壁之余假，似延州之如旧，同伯喈之倒屣，
附苍蝇于骥尾，托明镜于朝光。谓虚无而为有，布籍
甚于游扬。”于是柔条飒其成劲，白露变而为霜。岁忽
忽而遒尽，忧与爱兮未忘。聚落茎于虚室，听羁雀于
枯杨。忳郁悒其虽语，独抚抱而增伤。托异人以蠲忧，
赖奇文而愈疾。索黄琼之寄居，造安仁之狭室。车出
门其已欢，无论衔杯与促膝。譬邹子之唫松，故未寒
而能栗。徒纳壤以作高，陋吞舟而为网。值墨子之爱
兼，逢太丘之道广。部九万以齐征，激三千而同上。识
公沙于《杵臼》，拔孝相于无名。非夫人之为感，孰云感
于余情？指北邙以作誓，期郁郁于佳城。